Diari Oficial de la Generalitat Valenciana


Sumari del DOGV 9437, del 28-09-2022 (2022/8700)

RESOLUCIÓ de 20 de setembre de 2022, de la Conselleria de Sanitat Universal i Salut Pública, per la qual es modifica el calendari de vacunació sistemàtica infantil de la Comunitat Valenciana.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9437

Data del DOGV
:   28-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8700


Data del document
:   20-09-2022

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * control sanitari
    * vacuna
    * legislació
    * xiquet
    * pediatria
    * vacunació

RESOLUCIÓ de 20 de setembre de 2022, de la Conselleria de Sanitat Universal i Salut Pública, per la qual es modifica el calendari de vacunació sistemàtica infantil de la Comunitat Valenciana. [2022/8700]  
La Resolució de la Conselleria de Sanitat Universal i Salut Pública, d'1 de gener de 2017 (DOGV 7952, 05.01.2017), incloïa en el calendari de vacunació infantil de la Comunitat Valenciana la vacunació enfront del virus del papil·loma humà (VPH) en les xiques a l'edat de 12 anys, recomanant també la vacunació d'aquelles dones fins a 18 anys que no hagueren rebut aquesta vacuna prèviament.  
Des de llavors s'han anat acumulant proves i recomanacions a favor d'oferir també aquesta vacuna als homes. Societats científiques, com l'Associació Espanyola de Pediatria, i organismes internacionals com el ECDC, han vingut recomanant la vacunació enfront del VPH dels homes per a contribuir a reduir la infecció per aquest virus i, així, reduir la incidència de tumors relacionats amb aquell.  
  
D'altra banda, les berrugues genitals són un problema de salut pública i estan relacionades amb la infecció pel VPH. La vacunació enfront del VPH en homes contribuirà també al seu control.  
Per aquesta raó es considera oportú modificar el calendari de vacunacions sistemàtiques infantils de la Comunitat Valenciana i, per això resolc:  
  
Primer. Objecte  
Establir el nou calendari de vacunació sistemàtica infantil de la Comunitat Valenciana.  
  
Segon. Vacuna enfront del VPH en la infància i adolescència  
S'incorpora la vacunació enfront del VPH als xics a l'edat de 12 anys. S'oferirà la vacunació als homes nascuts durant l'any 2010, començant l'oferta a partir dels nascuts el mes de gener i continuant pels mesos successius.  
Es manté l'oferta de la vacuna del virus del papil·loma humà en les dones en les mateixes condicions actuals, és a dir, als 12 anys. Aquelles dones que per qualsevol raó no van ser vacunades en l'adolescència podran rebre la vacuna fins als 18 anys.  
  
Tercer. Calendari de vacunació  
Les vacunes incloses en el calendari, així com les dosis i edats òptimes en les quals s'han d'administrar, són les que apareixen en l'annex.  
  
  
Quart. Vacunació infantil  
1. Aquells infants que presenten un calendari incomplet de vacunació en relació amb l'establit per les autoritats sanitàries hauran d'adequar aquest calendari a les recomanacions oficials.  
2. Els infants empadronats a la Comunitat Valenciana hauran de vacunar-se enfront la grip d'acord amb els criteris establits per la direcció general amb competències en matèria de Salut Pública.  
3. Els infants amb factors de risc específics es vacunaran seguint les recomanacions que s'establisca en cada cas per part de la direcció general amb competències en matèria de Salut Pública.  
4. Igualment els infants empadronats a la Comunitat Valenciana que realitzen viatges a l'estranger, hauran de vacunar-se amb aquelles vacunes indicades en cada cas per a la protecció dels riscos relacionats amb el viatge.  
5. S'aprofitarà qualsevol contacte amb els serveis sanitaris especialment els establits en el programa de salut del xiquet sa, per a revisar i actualitzar els calendaris vacunals de cada infant.  
  
Cinqué. Administració i registre de les vacunes  
1. Les vacunes incloses en el calendari de vacunació sistemàtica infantil, així com aquelles que s'establisquen en els programes de vacunació específics, s'administraran de manera gratuïta, sense perjudici de la possible reclamació del pagament quan existisquen tercers obligats a això, en tots els punts de vacunació o unitats establerts per la Conselleria amb competències en matèria de Sanitat, i han de ser registrades en el Sistema d'Informació Vacunal de la Comunitat Valenciana.  
  
2. Els centres no dependents de la Conselleria de Sanitat Universal i Salut pública acollits al conveni de col·laboració, signat en el seu moment entre la direcció general amb competències en matèria de Salut Pública i la Societat Valenciana de Pediatria, hauran de seguir el calendari de vacunacions sistemàtiques infantil i els protocols de conservació i registre de les vacunes administrades.  
  
Sisé. Estratègies de vacunació  
La direcció general amb competències en matèria de Salut Pública establirà les estratègies oportunes per a garantir la protecció adequada d'aquelles cohorts de població que es vegen afectades pels canvis en el calendari de vacunació, així com d'aquelles que siguen necessàries per a aconseguir les millors cobertures possibles per a cada vacuna.  
  
Seté. Eficàcia  
La present resolució entrarà en vigor l'1 d'octubre de 2022; a partir d'aqueixa data quedarà sense efectes la Resolució de la Conselleria de Sanitat Universal i Salut Pública, d'1 de gener de 2017.  
  
València, 20 de setembre de 2022.- El conseller de Sanitat Universal i Salut Pública: Miguel Mínguez Pérez.